KIRJALLINEN KYSYMYS E-0648/00 esittäjä(t): Glenys Kinnock (PSE) komissiolle. Muuntogeeniset siemenet.



Virallinen lehti nro 046 E , 13/02/2001 s. 0025 - 0026



KIRJALLINEN KYSYMYS E-0648/00 esittäjä(t): Glenys Kinnock (PSE) komissiolle (9. maaliskuuta 2000) Aihe: Muuntogeeniset siemenet Voisiko komissio selvittää, mitä jäsenvaltioille tarkalleen ottaen ollaan ilmoittamassa seuraavien muuntogeenisten siementen ottamisesta EU:n yleiseen lajikeluetteloon: a) päätös 98/294/EY Elgira Mosanto Bt-maissi, b) päätös 97/98/EY Comba CB Novartis Bt/Ht-maissi c) päätös 97/98/EY Jordi CB Novartis Bt/Ht-maissi ja d) päätös 98/293/EY Chardonell Aventis Ht-maissi? Voisiko komissio vahvistaa, onko seuraavien maissinsiementen markkinointiin annettu lupa, mihin kansallisiin siemenluetteloihin nämä siemenet tällä hetkellä kuuluvat ja ovatko kyseiset siemenet kenttäkokeiden kohteena jossakin jäsenvaltiossa: a) päätös 97/98/EY Chardonell Aventis Ht-maissi b) päätös 97/98/EY Compa CB Novartis Bt/Ht-maissi c) päätös 97/98/EY Jordi CB Novartis Bt/Ht-maissi ja d) päätös 98/293/EY Chardonell Aventis Ht-maissi? Voisiko komissio selvittää, tukeeko se seuraavien muuntogeenisten maissinsiementen sisällyttämistä EU:n yleiseen lajikeluetteloon ja milloin komissio päätös asiasta on odotettavissa: päätös 98/294/EY Elgira Mosanto Bt-maissi, päätös 97/98/EY Compa CB Novartis Bt/Ht-maissi, päätös 97/98/EY Jordi CB Novartis Bt/Ht-maissi ja päätös 98/293/EY Chardonell AventisHt-maissi? David Byrnen komission puolesta antama vastaus (22. toukokuuta 2000) Arvoisan parlamentin jäsenen mainitsemien geneettisesti muunnettujen maissilajikkeiden tämänhetkinen tilanne on seuraavanlainen. Viljelykasvilajien, myös maissin, geneettisesti muunnettujen lajikkeiden siementen kaupan pitämistä säännellään tällä hetkellä kahdella yhteisön säädöksellä: geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetussa neuvoston direktiivissä 90/220/ETY(1) säädetään, että geneettisesti muunnettuja organismeja sisältävien tai niistä koostuvien tuotteiden saattamiseen markkinoille tarvitaan lupa ihmisten terveyden ja ympäristön suojelemiseksi, ja viljelykasvilajien yleisestä lajikeluettelosta 29 päivänä syyskuuta 1970 annettu neuvoston direktiivi 70/457/ETY(2) sisältää säännöksiä, joiden tavoitteena on tiettyjen viljelyperusteiden noudattaminen. Seuraavat direktiivin 90/220/ETY mukaiset luvat on annettu geneettisesti muunnettujen tuotteiden saattamiseksi markkinoille: lajikkeet Compa CB ja Jordi CB komission päätöksellä 97/98/EY (maissilinja Novartis Bt-176), lajike Chardon LL komission päätöksellä 98/293/EY (maissilinja AgrEvo T25) ja lajike Elgina komission päätöksellä 98/294/EY (maissilinja Monsanto 810). Tällä perusteella kolme jäsenvaltiota (Espanja ja Portugali Compa CB:n osalta, Espanja Jordi CB:n osalta, Alankomaat Chardon LL:n osalta ja Portugali Elginan osalta) on ilmoittanut komissiolle hyväksyneensä nämä lajikkeet kansallisiin luetteloihinsa direktiivin 70/457/ETY säännösten mukaisesti siementen pitämiseksi kaupan niiden alueella. Lajikkeille on tehty viljelystarkastuksia näiden kolmen jäsenvaltion toteuttamien hyväksyntämenettelyjen mukaisesti. Tällaisten siementen vapaa pitäminen kaupan koko yhteisössä edellyttäisi edellä mainitun direktiivin mukaan, että nämä neljä lajiketta hyväksytään viljelykasvilajien yleiseen luetteloon. Lajikkeiden Compa CB ja Elgina alkuperäinen hyväksyminen Portugalin kansalliseen luetteloon peruttiin Portugalin maatalousministeriön 27. joulukuuta 1999 tekemällä päätöksellä. Siksi lajiketta Elgina ei tällä hetkellä voida hyväksyä yhteiseen luetteloon eikä pitää kaupan yhteisössä. Tämä ei kuitenkaan koske lajiketta Compa CB, koska Espanja on sen hyväksynyt. Tällä hetkellä jäsenvaltioiden kanssa käydään neuvotteluja johdonmukaisen ratkaisun löytämiseksi kaikkiin GMO-tuotteiden kaupan pitämistä koskeviin näkökohtiin. Siksi komissio ei tässä vaiheessa ole vielä saanut päätökseen tutkimuksia kolmen jäljellä olevan lajikkeen sopivuudesta yhteiseen luetteloon. Maataloudessa, puutarhaviljelyssä ja metsätaloudessa käytettäviä siemeniä ja lisäysaineistoa käsittelevälle pysyvälle komitealle on tiedotettu asiasta. (1) EYVL L 117, 8.5.1990. (2) EYVL L 225, 12.10.1970.